નવસારી શહેરમાં સાંકડા રસ્તાઓ વચ્ચે રસ્તા પર વચ્ચો વચ્ચ સભા ભરીને બેસતા રખડતા ઢોરોને કારણે લોકો અકસ્માતનો ભોગ બની રહ્ના છે. રખડતા ઢોરોને કારણે ભુતકાળમાં કેટલાક લોકોએ પોતાના જીવ પણ ગુમાવ્યા છે, સાથે જ ઘણા ઘાયલ થયા છે. પાલિકામાં વારંવારની રજૂઆતો બાદ પાલિકાના પેટનું પાણી હાલતુ નથી અને રખડતા ઢોરની સમસ્યા જેમની તેમ જ રહેવા પામી છે. રવિવારે ઝવેરી સડક પર બે અલમસ્ત આખલાઓની લડાઇના કારણે વાહન ચાલકોના જીવ ટાળવે ચોંટ્યા હતા, જ્યારે એક કારને નુકસાન થયુ હતુ. જ્યારે શનિવારે પણ આખલા લડાઈમાં બે મહિલાઓ ઘાયલ થઇ હોવાની માહિતી સાંપડી હતી.